Stad Kaapstad besorg oor laksheid oor Covid-19Argieffoto (Foto: Fernando Zhiminaicela/Pixabay) Stad Kaapstad se departement van gesondheid het ŉ toename aangemeld in gevalle van nienakoming aan Covid-19-protokol. “Ons omgewingsgesondheidpraktisyns is veral besorg oor die getal mense wat in die publiek verskyn sonder maskers en skarebeheer in winkels, winkelsentrums en openbare geriewe,” het Zahid Badroodien, burgemeesterskomiteelid vir gemeenskapsveiligheid en gesondheid, in ŉ verklaring gesê. “Kaapstad het baie hard gewerk om die piek van die pandemie te oorkom sodat ons daarop kan fokus om weer ons lewensbestaan, gemeenskap en die ekonomie te herbou. Al hierdie werk sal ongedaan gemaak word indien ons nie op ons hoede bly nie.” Badroodien sê alhoewel gevalle van en Covid-19-verwante sterftes die afgelope maand beduidend afgeneem het, kan inwoners nie nou hulle gedrag verander nie. “Ek hoor te veel stories oor hoe die pandemie iets van die verlede is. Dit is nie waar nie. Veral nie as mens kyk na die talle lande waar die afsonderingsperiode weer ingestel moes word weens ŉ tweede golf infeksies nie.” Kaapstad en Suid-Afrika moet kennis neem van dié waarskuwings en alles in sy vermoë doen om die risiko van ŉ tweede golf te voorkom. Die koers van positiewe gevalle in die metro bly tans stabiel onder 10%. “Ons monitor dié syfers vir enige teken van bykomende gevalle. Ons maan dus die publiek om steeds te voldoen aan gesondheid- en higiëneprotokol en om altyd ŉ masker te dra in die publiek sodat ons ŉ tweede golf van infeksies kan voorkom, of ten minste die impak daarvan kan verlig.” Doeltreffende en gereelde was van hande, die dra van maskers en sosiale distansiëring is steeds die beste protokol om die verspreiding van die virus te voorkom, het Badroodien bygevoeg.